แข้งบาร์ซ่าร่วมฉลองแชมป์ยูฟ่ากับแฟนบอล
 หลังจากที่เดินทางกลับจากกรุงลอนดอนถึงประเทศสเปน บรรดานักเตะบาร์เซโลน่าฉลองแชมป์ร่วมกับแฟนบอลภายในสนามคัมป์นู หลังจากที่บาร์เซโลน่าสามารถครองแชมป์ยูฟ่า แชมเปี้ยนลีกเป็นสมัยที่ 4 ด้วยการเอาชนะ แมนเชสเตอร์ ยูไนเต็ด ไป 3-1 ที่สนามนิว เวมบลีย์ นอกจากนี้ยังเป็นการคว้าดับเบิ้ลแชมป์ในฤดูกาลนี้ของบาร์เซโลน่า หลังจากที่คว้าแชมป์ลาลีกามาครองได้ก่อนหน้านี้ และนับเป็นความสำเร็จอย่างสูงตลอดเวลา 3 ปีที่ผ่านมาของบาร์เซโลน่า ภายใต้การคุมทีมของ เป๊ป กวาดิโอล่า โดยบาร์ซ่าครองแชมป์ลีกได้ 3 สมัยติดต่อกัน และคว้าแชมป์ฟุตบอลยูฟ่าแชมเปี้ยนลีกไปครองได้ถึง 2 สมัยในรอบ 3 ปี จากความยอดเยี่ยมของบาร์เซโลน่าทำให้อดีตนักเตะระดับตำนานอย่าง ฟรังโก้ บาเรซี่ และ แกรี่ ลินิเกอร์ ต่างก็ออกมายกย่องบาร์เซโลน่าชุดนี้ว่าเป็นทีมที่ดีที่สุดในเวลานี้ นอกจากนี้ เดวิด เบ็คแฮม อดีตนักเตะแมนฯยู ก็ยอมรับว่ารู้สึกผิดหวังที่แมนฯยูต้องชวดแชมป์ยุโรปทั้ง 2 ครั้งที่พบกับบาร์เซโลน่าแต่ก็ยอมรับว่าบาร์เซโลน่าเป็นทีมที่ยากจะเอาชนะได้ นอกจากทีมฟุตบอลบาร์เซโลน่าจะครองแชมป์ยุโรปแล้ว ล่าสุดทีมแฮนด์บอลของบาร์เซโลน่ายังครองเจ้ายุโรปได้สำเร็จอีกด้วยหลังจากที่นัดชิงชนะเลิศ บาร์เซโลน่า ชนะ เรโนวาเลีย ซิอูดัด รีล คู่แข่งร่วมลีก ไป 27-24 คะแนน และทีมแฮนด์บอลของบาร์เซโลน่า ยังคว้าดับเบิ้ลแชมป์เช่นเดียวกับทีมฟุตบอลอีกด้วย หลังจากที่คว้าแชมป์ลีกของสเปนมาครองได้ก่อนหน้านี้
 แฟนบอลบาร์เซโลน่าต่างออกมาฉลองแชมป์ฟุตบอลยูฟ่า แชมเปี้ยนลีกสมัยที่ 4 หลังจากที่บรรดานักเตะบาร์เซโลน่าเดินทางกลับถึงสเปน
บาร์เซโลน่า,ยูฟ่า,สเปน,แมนเชสเตอร์ ยูไนเต็ด